ITC หุ้นน้องใหม่ “อาหารสัตว์เลี้ยง” เทรด SET วันแรก
ไทยยูเนี่ยน ส่ง ITC ธุรกิจอาหารสัตว์เลี้ยง เข้าซื้อขายในตลาดหลักทรัพย์วันแรก ประเดิมราคาเปิดตลาดที่ 32.75 บาท ดันมาร์เกตแคปทะลุแสนล้านบาทในชั่วโมงแรก
ไทยยูเนี่ยน ส่ง ITC ธุรกิจอาหารสัตว์เลี้ยง เข้าซื้อขายในตลาดหลักทรัพย์วันแรก ประเดิมราคาเปิดตลาดที่ 32.75 บาท ดันมาร์เกตแคปทะลุแสนล้านบาทในชั่วโมงแรก
9 ธ.ค. 2565

บริษัท ไอ-เทล คอร์ปอเรชั่น จำกัด (มหาชน) หรือ ITC นำโดย นายพิชิตชัย วงศ์ปิยะ ประธานเจ้าหน้าที่บริหาร พร้อมด้วยนายธีรพงศ์ จันศิริ ประธานเจ้าหน้าที่บริหาร บริษัท ไทยยูเนี่ยน กรุ๊ป จำกัด (มหาชน) หรือ TU และ นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ที่ปรึกษาทางการเงิน และผู้จัดการการจัดจำหน่ายและรับประกันการจัดจำหน่ายหุ้นสามัญ ร่วมพิธีจดทะเบียนเข้าซื้อขายหุ้น ITC ในตลาดหลักทรัพย์แห่งประเทศไทย (ตลท.) เป็นวันแรก ในกลุ่มเกษตรและอุตสาหกรรมอาหาร หมวดอาหารและเครื่องดื่ม (FOOD)
โดยมีราคาเปิดตลาดที่ 32.75 บาท คิดเป็นกำไร 0.75 บาทหรือ 2.34% จากราคา IPO ที่ 32 บาท เปิดตลาดเพียงชั่วโมงแรกทำราคาสูงสุดไปที่ 33.75 บาท ส่งผลให้มีมูลค่าตลาดรวมสูงสุดกว่าแสนล้านบาท นับเป็นหุ้น IPO ที่มีมูลค่าเสนอขายสูงที่สุดในกลุ่มธุรกิจอาหาร-เครื่องดื่มของตลาดหุ้นไทยในปัจจุบัน โดยได้รับเกียรติจากคณะผู้บริหาร ตลท. ได้แก่ ดร.ภากร ปีตธวัชชัย กรรมการและผู้จัดการ พร้อมด้วย นายอำนวย จิรมหาโภคา ผู้ช่วยผู้จัดการหัวหน้ากลุ่มงานผู้ออกหลักทรัพย์ ร่วมให้การต้อนรับและแสดงความยินดี